《孝节坊》
明代·李秉同

繄先烈妣仰何氏，佑启后人昭二美。因心淳笃孝于姑，坚贞弗贰从夫子。

夫子明经荐省闱，云胡遽驭红云里。奔走悲号逆旅魂，关山迢递心千里。

寒灯寂寞守空闱，蘋藻时修中馈事。不期姑疾在膏肓，早暮走穷卢扁技。

引刀割股和汤剂，一死报之吾分耳。此时此心天所知，果然沉疴旋即起。

孝思贞节古难兼，矧在女流能有几。节媲共姜孝过之，诚堪追彼太任姒。

旌书束帛下彤廷，系节标扬重青史。华表亭亭屹一方，声名赫奕流千纪。

作者简介：李秉同，字子中。东莞人。明世宗嘉靖七年（一五二八）举人。官广西灵川知县。民国张其淦辑《东莞诗录》卷一二有传。